Umfjöllun og viðtöl : Þór Þorl . 89 - 81 Keflavík | Keflavík greip í tómt í Þorlákshöfn Ísak Hallmundarson skrifar 13. desember 2019 23:00 Friðrik Inga messar yfir sínum mönnum.vísir / bára Þór Þorlákshöfn bar sigurorð af Keflavík í síðasta leik 10. umferðar Dominos-deildar karla í kvöld , en leikurinn fór fram í Þorlákshöfn . Fyrir leik voru Keflvíkingar á toppnum ásamt Stjörnunni með 14 stig en Þórsarar í 8. sæti með 8 stig . Leikurinn var fjörugur frá byrjun og skoruðu heimamenn 12 stig á fyrstu fjórum mínútum leiksins , staðan þá 12 - 6 . Keflvíkingar skelltu þá í lás og fengu aðeins á sig 6 stig restina af fyrsta leikhluta og var staðan að honum loknum 20 - 18 Keflavík í vil . Þórsarar byrjuðu aftur af krafti í öðrum leikhluta . Ragnar Bragason setti niður tvö þriggja stiga skot snemma í leikhlutanum og kom Þór yfir í 31 - 28 . Næstu mínútur voru Þórsara og þeir komust 7 stigum yfir , 40 - 33 , áður en Hjalti þjálfari Keflavíkur tók leikhlé . Keflvíkingar hresstust eftir leikhléið og enduðu annan leikhluta á 9 - 1 áhlaupi . Staðan í hálfleik 42 - 41 gestunum frá Suðurnesjum í vil . Khalil Ahmad átti magnaðan fyrri hálfleik fyrir Keflavík með 16 stig . Þriðji leikhluti spilaðist mjög jafnt og liðin skiptust á forystu . Keflvíkingar komust mest 5 stigum yfir í 65 - 60 en þá skoruðu heimamenn síðustu fjögur stig leikhlutans og staðan eftir þrjá leikhluta 65 - 64 fyrir gestunum , spennandi lokaleikhluti var framundan . Fjórði leikhluti byrjaði rólega , Reggie Dupree kom gestunum fjórum stigum yfir í byrjun leikhlutans en heimamenn minnkuðu muninn í eitt stig með þriggja stiga skoti Dino Butorac . Halldór Garðar Hermannsson stal senunni í leikhlutanum og skoraði næstu fimm stig , staðan 73 - 69 fyrir Þór . Keflvíkingar náðu að minnka muninn í eitt stig í 76 - 75 en þá hitti Dino öðrum þrist sínum í leikhlutanum og kom Þór í 79 - 75 . Halldór Garðar gerði svo útslagið í næstu sókn Þórs , setti niður þrjú stig og Þór komið 7 stigum yfir og mínúta eftir af leiknum . Halldór Garðar var með 36 stig í leiknum , þar af 12 í 4. leikhluta . Lokatölur 89 - 81 sigur Þórsara . Af hverju vann Þór ? Það var bara eins og þeir vildu þetta meira , mættu öflugir til leiks og hleyptu Keflvíkingum aldrei lengra en fimm stigum frá sér . Halldór Garðar lék lausum hala í sókn Þórsara og spurning hvort það skrifist að einhverju leyti á vörn Keflavíkur . Þá er erfitt að vinna svona sterkt lið eins og Þór á útivelli þegar þú ert að spila fjórum leikmönnum nánast allan leikinn , það er sérstaklega erfitt í jöfnum leik sem þessum , en bæði Dominykas Milka og Deane Williams fengu fimm villur og þurftu að hætta leik fyrr . Halldór Garðar Hermannsson . Það þarf ekki að segja mikið til að rökstyðja það , 34 stig og 5 stoðsendingar . Hann bar uppi sóknarleik Þórsara og Keflvíkingar réðu lítið við hann , Halldór var til staðar í 4. leikhluta þegar á þurfti að halda og kláraði leikinn . Hvað gerist næst ? Með sigrinum er Þór komið upp í 7. sæti deildarinnar en Keflvíkingar sitja nú í öðru sæti ásamt Tindastól . Í næstu umferð heimsækja Þórsarar sjóðheitt lið Njarðvíkur á meðan Keflavík tekur á móti ÍR-ingum heima . Þetta verða síðustu leikir ársins hjá báðum liðum og eru bæði verkefni krefjandi . Hjalti Þór Vilhjálmsson , þjálfari Keflavíkur , var bálreiður eftir tap sinna manna í kvöld og sagði frammistöðuna ömurlega . ,, Við mættum varla í leikinn og vorum bara ömurlegir og þar á meðal ég . Við töpuðum þessu á varnarleiknum , það byrjaði strax á fyrstu sekúndum , við vorum á hælunum og þeir fóru framhjá okkur bara hvenær sem þeir vildu , það er það sem tapaði þessum leik . ‘ ‘ ,, Halldór Garðar var bara í veislu , góður leikmaður og allt það en ekki einhver svona súperstar , það er bara svoleiðis . ‘ ‘ Friðrik Ingi Rúnarsson var í skýjunum eftir góðan sigur sinna manna í kvöld . ,, Ég er mjög ánægður með hvernig hugarfar okkar var í þessum leik . Við vorum að spila vel á ákveðnum köflum í vetur en svo höfum við dottið niður og vantað svona herslumuninn finnst mér , verið inni í leikjum en ekki náð að klára þá , þannig ég er mjög ánægður með að við skildum ná að gera betur í kvöld . ‘ ‘ ,, Það var pínu áskorun að ná að finna taktinn að þó við værum að leiða í leikjum þá verðum við að þora að gera það og vera í þeirri stöðu að snúa við , það er allt öðruvísi að vinna leiki þegar þú kemur bakdyramegin og ert undir en þarna fannst mér við gera betur í því og fannst við bara vera sterkari á svellinu . ‘ ‘ Halldór Garðar Hermannsson átti stórleik . ,, Mér finnst hann hafa bætt sig í vetur og það er ekkert launungamál að ég hafði mikinn áhuga á að vinna með honum og koma með ákveðin föðurleg ráð , hjálpa honum að verða betri alhliða bakvörður . Mér finnst hann hafa gert það jafnt og þétt í allan vetur , sér í lagi með stoðsendingar og að sjá völlinn betur . Hann er að leggja mikið á sig og það er gaman að vinna með honum eins og öllum í þessu liði , ‘ ‘ sagði Frikki að lokum , sáttur með sinn mann .